**Смедеревска Паланка**

Социјална и здравствена заштита

# **Социјална заштита**

## **Новчана давања и услуге у надлежности националног нивоа**

У Србији је највећи део социјалне заштите у надлежности националног нивоа. Међу новчаним давањима најзначајнија су давања усмерена на сиромашне: новчана социјална помоћ (НСП) и дечији додатак (ДД), као и категоријска давања за помоћ и негу другог лица намењена старима и особама са инвалидитетом (додатак и увећани додатак). Од накнада из социјалног осигурања посебан значај имају пензије, које представљају важан извор дохотка домаћинства у Србији. И најраспрострањеније услуге социјалне заштите, услуге смештаја су у надлежности Републике. Кроз услуге процене и планирања, на права и услуге који се остварују по Закону о социјалној заштити потенцијалне кориснике упућују центри за социјални рад (ЦСР) на локалном нивоу који врше и улогу органа старатељства, а дечији додатак администрирају општинске односно градске службе локалних самоуправа.

**Новчану социјалну помоћ је 2020. године примало 1.201 становникa општине Смедеревска Паланка. Обухват становништва програмом НСП је низак и износи 2,7%** (Табела 1). Број и удео појединаца који су остваривали право на НСП је током посматраног периода растао (Графикон 1).

**Обухват становништва програмом НСП је нижи од просека на подручју Србија-југ[[1]](#footnote-1) (3,5%),** **али је на нивоу просека Подунавске области (2,7%)**. На подручју Србија-југ последњих година присутан је тренд смањења броја и удела корисника, док је на подручју Подунавске области тренд сличнији кретањима која су карактеристична за Смедеревску Паланку (Графикон 1). Када се јединице локалне самоуправе (ЈЛС) на подручју Србија-југ поређају по висини обухвата од најмање до највеће вредности, ранг општине Смедеревска Паланка је 57 од 99 места, што значи да приближно 40% ЈЛС бележи већи удео корисника НСП. [[2]](#footnote-2)

Графикон 1: Удео корисника НСП у укупној популацији (у %), 2012-2020.

Извор: ДевИнфо база, Републички завод за статистику.

**Крајем 2020. године, 1.408 деце и младих је примало дечији додатак, од којих је 182 остваривало право на увећане износе и по повољнијим условима.** У последњој групи су деца са инвалидитетом и са сметњама у развоју, као и деца из једнородитељских и старатељских породица. Корисници дечијег додатка су деца и млади до 20 година. Током времена број корисника дечијег додатка се смањивао, што је општа тенденција у Србији. Изразитије смањење је забележено од 2017. године, а број корисника који остварују право на увећани износ се значајно смањио 2020. године (Графикон 2).

**Обухват деце и младих (0-19) програмом дечијег додатка у Смедеревској Паланци износио је 2020. године 17,6%.** У поређењу са подручјем Србија-југ обухват деце и младих програмом дечијег додатка је знатно нижи, посебно у делу програма са увећаним износима (Табела 1). Према подацима ДевИнфо приближно половина ЈЛС на подручју Србија-југ бележи већи удео корисника ДД који остварују право на основни износ давања од општине Смедеревска Паланка. С друге стране, укупан обухват, укључујући и онај који се односи на кориснике основног износа, је нешто виши него у Подунавској области. Ц

Обухват је током времена стагнирао и благо осцилирао, да би током последње три године почео да се смањује.

Табела 1. Обухват програмима за смањење сиромаштва у надлежности националног нивоа (НСП и ДД, у %), 2020.

|  |  |  |  |
| --- | --- | --- | --- |
|  | Смедеревска Паланка | Подунавска област | Србија-југ |
| Удео корисника новчане социјалне помоћи у укупној популацији | 2,7 | 2,7 | 3,5 |
| Удео корисника ДД у популацији 0-19 | 17,6 | 15,1 | 23,3 |
| *Удео корисника ДД (основни износ)* | *15,3* | *12,0* | *19,1* |
| *Удео корисника ДД (увећани износ)* | *2,3* | *3,1* | *4,2* |

Извор: ДевИнфо база, Витална статистика Републички завод за статистику, калкулација аутора.

Напомена: Стање на дан 31.12.2020.

Графикон 2: Број корисника дечијег додатка, општина Смедеревска Паланка, 2010-2020.

Извор: ДевИнфо база, Републички завод за статистику.

**Бокс 1. Недостаци анализе обухвата програмом НСП и ДД на локалном нивоу**

Удео корисника појединих програма социјалне помоћи који су усмерени на сиромашне у укупној популацији (или одговарајућој старосној групи) често се идентификује као показатељ социјалне заштите или се користи за креирање различитих индекса на локалном нивоу. Адекватнији показатељ би био обухват сиромашних - удео корисника ових програма у укупном броју сиромашних. Подаци о распрострањености сиромаштва који се за национални ниво оцењују уз помоћ анкета, нису, међутим, расположиви за локални ниво.

**Капацитет за администрирање социјалне заштите у општини Смедеревска Паланка је приближно на нивоу просека Подунавске области, али је неповољнији него у другим срединама на подручју Србија-југ. С друге стране, оптерећеност центра за социјални рад је мања у Смедеревској Паланци (Табела 2).** Капацитети за администрирање социјалне и породичне заштите од стране Центра за социјални рад су неповољнији у односу на просек Србија-југ, с обзиром да је број становника на једног стручног радника већи у Смедеревској Паланци. Оптерећеност Центра за социјални рад је мања, ако имамо у виду да је удео корисника социјалне заштите у укупној популацији мањи него на подручју Србија-југ и на подручју Подунавске области. Током времена удео корисника у Смедеревској Паланци је благо осцилирао, док је на подручју Србија-југ и у Подунавској области нешто присутнији тренд раста (Графикон 3). Овај податак међутим треба узети са резервом (Бокс 2).

Табела 2. Капацитет и оптерећеност Центра за социјални рад, 2020.

|  |  |  |  |
| --- | --- | --- | --- |
|  | Смедеревска Паланка | Подунавска област | Србија-југ |
| Број становника на 1 стручног сарадника ЦСР | 5.543 | 5.542 | 4.077 |
| Удео корисника социјалне заштите у укупној популацији (%) | 9,3 | 10,8 | 11,6 |

Извор: ДевИнфо база, Републички завода за статистику.

Графикон 3: Удео корисника социјалне заштите у укупној популацији (у %), 2011-2020.

Извор: ДевИнфо база, Републички завод за статистику.

**Бокс 2. Удео корисника социјалне заштите у укупној популацији – индикатор циљева одрживог развоја**

Удео корисника социјалне заштите у укупној популацији је дефинисан као индикатор за праћење циља 1.3[[3]](#footnote-3) Применити одговарајуће националне системе социјалне заштите и мере за све, укључујући најугроженије, и до 2030. постићи довољно велики обухват сиромашних и рањивих.

Валидност овог индикатора је упитна имајући у виду да укупни број корисника социјалне заштите представља збир веома различитих права и услуга, те да тај збир ни у апсолутном ни у релативном изразу заправо нема аналитичку вредност, а самим тим је и је упоредивост током времена, али и између ЈЛС, проблематична. То се најбоље уочава у сфери услуга социјалне заштите. Просто сабирање броја корисника разнородних услуга с различитим садржајем, програмима и моделима пружања не обезбеђује валидне информације.

**Покривеност старих пензијама према проценама није на високом нивоу**. Подаци о броју пензионера по годинама живота по јединицама локалних самоуправа нису доступни. Према подацима ПИО у Смедеревској Паланци је 2020. године пријављено 10.884 пензионера, док је према проценама РЗС 10.704 лица старо 65 и више година, па се може проценити да покривеност старих пензија није висока, с обзиром да је један број пензионера млађи од 65 година (млађи корисници породичне и инвалидске пензије, корисници старосне пензије који су се пензионисали пре старосне границе и још нису напунили 65 година сл.). На подручју Србија-југ је однос броја пензионера и популације 65+ виши, па се индиректно може закључити да је покривеност старих пензијама у Смедеревској Паланци испод просека (Табела 3).

И просечна пензија у Смедеревској Паланци је нижа од просечне пензије на подручју Србија-југ.

Табела 3. Просечна пензија и однос броја пензионера и становништва 65+, 2020.

|  |  |  |
| --- | --- | --- |
|  | Смедеревска Паланка | Србија-југ |
| Просечна пензија (РСД) | 22.843 | 23.569 |
| Однос пензионера и становништва 65+ (%) | 101,7% | 113,0% |

Извор: ПИО фонд и Републички завод за статистику.

**Додатак за помоћ и негу примало је 128 становника Смедеревске Паланке, а увећани додатак 229 (Табела 4). Током година број корисника се није значајно мењао.**

Обухват становништва додатком за помоћ и негу и увећаног додатка је приближно на нивоу просека Србија-југ. Обухват додатком за помоћ и негу се не разликује значајније у односу на просек Србија-југ ни за поједине старосне групе, једино је нешто већи за децу (Табела 4). Треба међутим имати у виду и да део становника право на помоћ и негу остварује преко ПИО фонда, те да је за адекватно поређење потребно да се имају у виду и ти подаци (Бокс 3).

Табела 4. Корисници додатка за помоћ и негу и увећаног додатка за помоћ и негу, 2020.

|  |  |  |  |
| --- | --- | --- | --- |
|  | Смедеревска Паланка | | Србија-југ  (удео) |
| **број** | **удео** |
| Основни додатак за помоћ и негу | 128 | 0,4 | 0,3 |
| *0-17* | *41* | *0,6* | *0,4* |
| *18-64* | *40* | *0,2* | *0,2* |
| *65+* | *47* | *0,4* | *0,4* |
| Увећани додатак за помоћ и негу | 229 | 0,5 | 0,5 |

Извор: ДевИнфо база, Републички завод за статистику.

**Бокс 3. Недостаци анализе обухвата програмом додатка и увећаног додатка за помоћ и негу на локалном нивоу**

За добијање потпуне слике о обухвату рањивих група којима је неопходна помоћ другог лица ради обављања свакодневних активности неопходно је да се прикупе и подаци о накнади за помоћ и негу на коју имају право осигурана лица и пензионери. У ДевИнфо бази података ови подаци нису доступни. У Републици Србији је број корисника накнаде чак нешто већи од збира корисника додатка и увећаног додатка за помоћ и негу.

**На смештају је 68 деце из Смедеревске Паланке, искључиво у хранитељским породицама.** Стопа деце на смештају је, међутим, знатно изнад просека Србија-југ.

Табела 5. Услугe смештаја у надлежности националног нивоа, 2020.

|  |  |  |  |
| --- | --- | --- | --- |
|  | Смедеревска Паланка | | Србија-југ  (стопа) |
| **број** | **стопа** |
| Деца која користе услуге смештаја (‰) | 68 | 9,6 | 4,8 |
| *Деца у резиденцијалним институцијама (‰)* | *0* | *0* | *0,3* |
| *Деца у хранитељским породицама (‰)* | *68* | *9,6* | *4,4* |
| Корисници државних домова за старе (%) | 27 | 0,3 | 0,3 |

Извор: ДевИнфо база, Републички завод за статистику.

Напомена: Стопа је на 1.000 деце.

**Свега 27 старих је смештено у државним домовима, а одговарајући удео је на нивоу просека Србија-југ**. Током времена број и удео старих у домовима jе углавном стагнирао. С обзиром на снажан пораст броја корисника приватних домова у Србији, сагледавање само броја корисника у државним домовима постаје све мање релевантно.[[4]](#footnote-4)

## **Социјална заштита у мандату локалних самоуправа**

### **Мандат и буџетски расходи општине за социјалну заштиту**

У области социјалне заштите поред националног нивоа и јединице локалне самоуправе обезбеђују поједине услуге и додељују различите врсте новчаних давања и помоћ у натури.

Међу **услугама социјалне заштите у надлежности ЈЛС су**:

* Дневне услуге у заједници - дневни боравак, помоћ у кући, лични пратилац детета и свратиште
* Услуге подршке за самостални живот - персонална асистенција, становање уз подршку за младе који напуштају систем социјалне заштите и становање уз подршку за особе с инвалидитетом у ЈЛС које су према степену развијености изнад републичког просека
* Услуге смештаја - смештај у прихватилиште (за жртве насиља, жртве трговине људима) и предах смештај
* Саветодавно-терапијске и социјално-едукативне услуге.

Међу социјалним давањима у надлежности ЈЛС је једнократна помоћ која се додељује у случају изненадног или тренутног стања социјалне потребе или евентуално при упућивању корисника на услугу смештаја. Општине и градови обезбеђују и друге врсте помоћи (народне кухиње, субвенције, и др.). ЈЛС пружају и материјалну подршку породицама са децом која се често додељује са циљем подстицања рађања (давања приликом рођења детета, помоћ незапосленим породиљама, давања родитељима близанаца и сл.).

Локалне самоуправе финансирају и плате запослених у ЦСР који се старају о правима у надлежности локалног нивоа.

**Према подацима СКГО расходи за социјалну заштиту 2020. године у општини Смедеревска Паланка су износили 32,4 милиона РСД. Удео расхода за социјалну заштиту у општинском буџету је 2,8%.** У 2019. години одговарајући удео у јединица локалне самоуправе у Србији је према проценама износио између 5 и 6%.

Од релевантних стратешких докумената општина је усвојила Локални акциони план за родну равноправност за период 2021-2025. године.

### **Услуге социјалне заштите у надлежности локалних самоуправа**

**Обим интервенције у области услуга социјалне заштите у надлежности ЈЛС у општини Смедеревска Паланка је врло мали**. Удео укупних расхода за услуге социјалне заштите у буџету ЈЛС (0,62%) је двоструко неповољнији од просека Србија-југ (1,26%) у 2018. години.[[5]](#footnote-5) Укупни расходи за локалне услуге социјалне заштите у 2018. години су износили 8,2 милиона РСД, а расходи по становнику 176 РСД, значајно ниже од просека Србија-југ (500 РСД).[[6]](#footnote-6) Када се вредности индикатора поређају од најниже ка највишој, ранг општине Смедеревска Паланка према расходима по становнику је 18, а према уделу расхода 28 од 99 ЈЛС на подручју Србија-југ. Из локалног буџета финансирано је 83% расхода за услуге, а остатак из донаторских средстава. Смедеревска Паланка у 2018. години није остварила приход од наменских трансфера иако припада ЈЛС чији је степен развијености испод републичког просек којима се ова средства додељују према Уредби о наменским трансферима у социјалној заштити.[[7]](#footnote-7)

**У 2015. години укупни расходи за услуге из локалног буџета су износили 9,3 милиона са сличним уделом у локалном буџету (0,68%) и расходима по становнику (192 РСД) као и у 2018.[[8]](#footnote-8)**

**Бокс 4. Индикатори обима интервенције и величине програма**

Индикатори обима интервенције су расходи за услуге социјалне заштите у мандату ЈЛС, расходи по становнику и удео расхода за услуге социјалне заштите у мандату ЈЛС у локалном буџету.

Индикатори величине програма су број корисника и еквивалентан број корисника. Еквивалентан број корисника се рачуна на основу претпоставке о једнаком интензитету пружања услуге свим корисницима у свим ЈЛС, по моделу пет дана недељно 2 сата дневно током 12 месеци у континуитету. Тако се, на пример, стваран број корисника у датој ЈЛС умањује два пута ако се услуга пружа током целе године, пет дана недељно, али само 1 сат дневно. Такође се стваран број корисника умањује два пута ако се услуга пружа 2 сата дневно сваког радног дана, али се пружа само током 6 месеци.

**У 2018. години у Смедеревској Паланци се обезбеђивала услуга дневног боравка и то за циљне групе деце и младих и одраслих особа**.

**Услуга дневног боравка за децу** **са сметњама у развоју** се у општини пружа већ 14 година.[[9]](#footnote-9) Током 2018. године услугу дневног боравка за децу и младе је користило само четворо корисника, двоје узраста до 18, а двоје од 18 до 25 година. Сви корисници су мушког пола и претежно из градске средине. Услуга се пружа свих 12 месеци, 8 сати пет дана недељно. Доступност услуге је неповољнија у односу на просек подручја Србија-југ. Општа стопа доступности (ОСО), један од индикатора учинка у 2018. години је износила 0,03%[[10]](#footnote-10) и ниска је у односу на просек Србија–југ од 0,16% (Табела 6).[[11]](#footnote-11) Слична разлика се уочава и код другог индикатора учинка за доступност услуге, хипотетичке стопе обухвата (ХСО), на основу еквивалентног броја корисника, 0,03% и 0,14% респективно. У Смедеревској Паланци су обе стопе једнаке вредности, јер дневни боравак ради пуно радно време од 8 сати и пружа се током целе године у континуитету. Укупни расходи за ову услугу су износили 2 милиона РСД у 2018. и превасходно су финансирани из локалног буџета (84%) а остатак је обезбеђен из донаторских средстава.

*Јединични трошак*, индикатор ефикасности у 2018. години је износио 208 РСД и на нивоу је просека Србија-југ (201 РСД) (Табела 6).

**Бокс 5. Индикатори учинка – доступност и ефикасност**

Доступност се мери преко стопе обухвата, стављањем у однос броја корисника услуге и популације одговарајуће старости. Општа стопа обухвата се рачуна на основу стварног броја корисника, а хипотетичка стопа обухвата на основу еквивалентног броја корисника.

Индикатор ефикасности је јединични трошак. Јединични трошак - трошак по кориснику за сат пружене услуге - представља однос укупних годишњих текућих расхода и укупног броја сати годишњег пружања услуге свим корисницима у једној локалној самоуправи.

Табела 6. Индикатори учинка за услугу дневни боравак за децу, у 2015. и 2018.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | **Смедеревска Паланка** | | | | | | | **Србија-југ** | | | | | | | |
|  |  | Доступност | | | | Ефикасност | | Доступност | | | | | | Ефикасност | | |
|  |  | ОСО (%) | | ХСО (%) | | ЈТУ (РСД) | | ОСО (%) | | | ХСО (%) | | ЈТУ (РСД) | | |
| **2015** | 0,03 | | 0,03 | | 217 | | 0,19 | | | 0,17 | | 144 | | |
| **2018** | 0,03 | | 0,03 | | 208 | | 0,16 | | | 0,14 | | 201 | | |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“ (2020), Тим за социјално укључивање и смањење сиромаштва Владе Републике Србије.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

У односу на податке из 2015. године (Табела 6), доступност услуге је на истом нивоу, као и њена ефикасност.

Пружалац услуге припада јавном сектору (посебна служба при ЦСР) са обезбеђеном лиценцом за ову делатност.

**Дневни боравак за одрасле особе са инвалидитетом** се обезбеђује за 12 корисника старости од 26 до 64 године, већински мушког пола и са градског подручја. Корисници услугу добијају током целе године континуирано, 8 сати дневно. Укупни расходи за услугу су износили 6,1 милион РСД и финансирају се доминантно из локалног буџета (82%), а разлика је обезбеђена кроз донаторска средства. Смедеревска Паланка је једна од 10 ЈЛС на подручју Србија–југ у којима се ова услуга обезбеђује.[[12]](#footnote-12) Пружалац услуге припада јавном сектору (посебна служба при ЦСР) и лиценциран је за обављање ове делатности.

Од 2021. године у општини се пружа и услуга **лични пратилац детета.**[[13]](#footnote-13) Услугу је у школској години 2021/2022 добијало 36 корисника, 25 дечака и 11 девојчица. У школској години 2022/2023 услугу је добијало 29 корисника. Услуга се пружа 40 сати недељно и доступна је током целе године. Укупни годишњи расходи за услугу у 2019. години су износили 19 милиона РСД. Пружалац услуге поседује лиценцу и припада недржавном сектору (организација цивилног друштва).

### **Материјална подршка у надлежности локалне самоуправе**

**Укупни расходи за материјалну подршку у надлежности ЈЛС у општини Смедеревска Паланка у 2018. години износили су 8,6 милиона РСД, односно приближно 188 РСД по становнику.**[[14]](#footnote-14) Од укупног буџета издвојено је 0,7% за ове намене. Када се вредности поређају од најниже ка највишој, ранг Смедеревске Паланке према ова два индикатора је 8 (расходи по становнику), односно 11 (удео расхода) у односу на 99 ЈЛС на подручју Србија-југ. Вредност оба индикатора је далеко испод просека Србија-југ (902 РСД и 2,3%, респективно). Претежни део укупне материјалне подршке је у виду новчаних давања (62,8%) (Табела 7).

**Преко половине материјалне подршке (4,9 милиона РСД, односно 57,5%) у Смедеревској Паланци додељивана је уз проверу материјалног стања 2018. године.** Управо ова давања су посебно релевантна за смањење сиромаштва на локалном нивоу. Овај удео је на нивоу просека Србија-југ, који је износио 57,5%.

Од новчаних давања, поред једнократне помоћи усмерене на сиромашне, значајан део се односи на новчану помоћ за прворођено дете (две трећине).

Табела 7. Расходи за материјалну подршку у надлежности ЈЛС, општина Смедеревска Паланка, 2018.

|  |  |
| --- | --- |
| **Новчана давања** | **5.407.536** |
| Накнада за прворођено дете | 3.627.000 |
| Новчана давања ученицима и студентима  који су корисници НСП | 100.000 |
| Једнократна новчана помоћ (ЈНП)  за друге потребе лица у стању социјалне потребе | 963.691 |
| Једнократна новчана помоћ за огрев | 642.510 |
| ЈНП за побољшање стамбених услова | 42.000 |
| Опрема корисника за смештај у установу СЗ | 32.335 |
| **Помоћ у натури** | **1.584.932** |
| Трошкови сахране | 667.748 |
| Набавка лекова, медицинских средстава  или помоћи у лечењу | 917.183 |
| **Народна кухиња** | **1.618.273** |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“, Тим за социјално укључивање и смањење сиромаштва Владе Републике Србије.

**Бокс 6. Величина програма и обухват**

Праћење фактичког броја корисника различитих врста материјалне подршке на локалном нивоу не обезбеђује адекватне информације, пошто није у питању основно право које се додељује у свим ЈЛС по једнаким критеријумима. У зависности од локалне политике и тренутних околности, поједине ЈЛС могу да додељују велике износе материјалне подршке малом броју корисника, а поједине веома мале, безначајне суме великом броју угрожених. Да би се обезбедила упоредивост, потребно је да се израчуна колико би свака ЈЛС имала корисника у хипотетичкој ситуацији када би сваки корисник на годишњем нивоу добио једнаку суму помоћи у висини једне нето просечне зараде. Тај еквивалентни (хипотетички) број корисника је индикатор величине програма у појединим општинама и градовима:

* ЕКПЗ = укупна годишња сума давања у датој ЈЛС/ПЗ
* ЕKПЗ – еквивалентан (хипотетички) број корисника помоћи у висини једне нето просечне зараде
* ПЗ – просечна месечна зарада по запосленом без пореза и доприноса у РС
* Обухват, хипотетичка општа стопа обухвата, као индикатор учинка представља однос између ЕKПЗ и укупног броја домаћинстава у датој ЈЛС.

Хипотетичка општа стопа обухвата материјалном подршком у Смедеревској Паланци је износила 1,2% 2018. године и знатно је испод вредности непондерисаног просека за подручје Србија-југ (5,3%). Према овом индикатору ранг ЈЛС је 11.

### **Социјална заштита на локалном нивоу: резиме и препоруке**

Спроведена анализа показује да је удео расхода за социјалну заштиту из локалног буџета у Смедеревској Паланци испод нивоа просека издвајања ЈЛС у Србији. Налази мапирања индицирају да је обим интервенције и у области услуга социјалне заштите и у домену материјалне подршке у надлежности ЈЛС веома мали, далеко испод просека Србија-југ. У односу на 2015. годину обим интервенције у области услуга социјалне заштите је остао непромењен. Улагања у материјалну подршку су једнака улагањима у услуге. Преко половине материјалне подршке је усмерена на сиромашне.

У 2018. години у Смедеревској Паланци су се обезбеђивале услуге дневни боравак за децу са сметњама у развоју и дневни боравак за одрасле особе са инвалидитетом. Од 2021. године пружа се и услуга лични пратилац детета, која се једним делом финансира из наменских трансфера.

Доступност услуге дневни боравак за децу са сметњама у развоју је врло ниска, значајно испод просека Србија-југ, док је ефикасност задовољавајућа. Смедеревска Паланка је једна од ретких средина у којој се пружа и услуга дневног боравка за одрасле особе са инвалидитетом. Пружалац обе услуга 2018. године је из јавног сектора (посебна организациона јединица при ЦСР) који поседује лиценцу. У односу на 2015. годину, посебно је позитивно што је 2021. године успостављена услуга лични пратилац детета.

У области заштите деце је искључиво присутан хранитељски смештај, што треба да се истакне као посебно позитивна одлика система. Стопа смештаја је међутим двоструко већа него у просеку на подручју Србија-југ. У том контексту потребно је да се уложе додатни напори и на локалном нивоу ради подршке биолошким породицама.

На основу расположивих података, махом из 2018. године, у наредном периоду би у области социјалне заштите у делу у коме је за њу надлежна локална самоуправа, нагласак требао пре свега да буде на унапређењу доступности услуге дневни боравак за децу са сметњама у развоју и на диверзификацији услуга. Локални акциони план за родну равноправност општине за период 2021-2025. године у делу анализе услуга социјалне заштите као приоритет истиче успостављање помоћи у кући за старе и обезбеђење свеобухватног система заштите жена које су жртве насиља. Међу мерама и активностима је предвиђено на пример подизање капацитета институција надлежних за превенцију и сузбијање насиља над женама и пружање подршке жртвама насиља, као и формирање мултисекторских мобилних тимова на локалном нивоу.

Додатно, повезивање са институцијама изван социјалне заштите посебно је важно имајући у виду неповољне податке о вакцинацији деце и о стопи смртности услед самоубистава на нивоу десетогодишњег просека. [[15]](#footnote-15)

Унапређење услуга захтевало би наравно и значајна додатна улагања. Посебно је важно и питање обезбеђења довољног броја стручних радника у центру за социјални рад.

С обзиром на релативно низак обухват програмом дечији додатак, посебно у делу са увећаним износима, додатни напор локалне самоуправе требао би да буде усмерен на ширење информација, па и на помоћ угроженим лицима да остваре ова права која се финансирају са националног нивоа.

Имајући у виду повећане износе родитељског додатка за прво дете након доношења новог Закона о финансијској подршци породицама са децом треба преиспитати материјална давања на локалном нивоу која се додељују при рођењу прворођенчади. С обзиром да према проценама значајан број старих није остварио право на пензију, важно је да се и овој популације помогне, и у приступу програму НСП и у виду додатне материјалне подршке са локалног нивоа.

Најзад, израда/усвајање стратешких докумената и планова у области социјалне заштите би свакако омогућила свеобухватније сагледавање проблема, утврђивање приоритета и потребних финансијских средстава, као и праћење напретка.

# **Здравствена заштита**

Здравствена заштита у Србији је претежно у надлежности националног нивоа, поготово од доношења новог Закона о здравственој заштити 2019. године, када и оснивачка права за установе примарне здравствене заштите прелазе са јединица локалне самоуправе на Републику, односно аутономну покрајину. Према новим законским решењима јединице локалне самоуправе остају оснивачи само апотекарских установа на својој територији.

Друштвена брига за здравље на нивоу ЈЛС између осталог подразумева праћење здравственог стања становништва и рада система здравствене заштите, као и стварање услова за приступачност и уједначеност коришћења примарне здравствене заштите. Важан део друштвене бриге за здравље на нивоу ЈЛС остаје доношење и спровођење програма за очување и заштиту здравља од загађења животне средине, као и систематско испитивање исправности и квалитета животних намирница, воде за пиће и сличних фактора ризика који могу штетно да утичу на здравље. ЈЛС обезбеђују и средства за вршење оснивачких права над здравственим установама чији су оснивач (односно апотекама). Уколико обезбеде средства у буџету, општине и градови могу и додатно да улажу у здравствене установе у јавној својини на својој територији како би се повећала доступност и приступачност (изнад норматива и стандарда који су предвиђени за простор, опрему, кадрове, и др.). Јединица локалне самоуправе обезбеђује и рад мртвозорске службе.

**Смедеревска Паланка је за здравство издвојило 10,3 милиона РСД 2020. године. Удео ових расхода у општинском буџету је износио 0,9%.** Одговарајући удео је 2019. године у јединицама локалне самоуправе у Србији износио 1,0%.

**Капацитети здравствене заштите исказани преко броја лекара у примарној здравственој заштити на 1.000 становника у Смедеревској Паланци су углавном приближно на нивоу просека Србија-југ, чак у појединим сегментима и изнад просека (здравствена заштита деце). Капацитет за стоматолошку заштиту деце и омладине је незадовољавајући.**

Табела 8. Број лекара у примарној здравственој заштити на 1.000 становника (у ‰), 2020.

|  |  |  |
| --- | --- | --- |
|  | Смедеревска Паланка | Србија-југ |
| Здравствена заштита деце | 2,2 | 1,7 |
| Здравствена заштита жена | 0,2 | 0,2 |
| Здравствена заштита одраслог становништва | 0,7 | 0,7 |
| Стоматолошка заштита деце и омладине | 0,2 | 0,7 |

Извор: ДевИнфо база, Републички завод за статистику.

**Проценат имунизације деце је испод просека Србија-југ, посебно у случају вакцинације против дифтерије, тетануса и великог кашља.**

Табела 9. Имунизација, 2020.

|  |  |  |
| --- | --- | --- |
|  | Смедеревска Паланка | Србија-југ |
| Проценат деце која су вакцинисана против дифтерије, тетануса и великог кашља у првој години живота | 77,3 | 92,4 |
| Проценат деце која су вакцинисана против малих богиња у првих 18 месеци живота | 74,4 | 79,7 |

Извор: ДевИнфо база, Републички завод за статистику.

**Бокс 7. ЦОР Индикатори доброг здравља за локално становништво**

Међу индикаторима уз помоћ којих се прате циљеви одрживог развоја у сфери доброг здравља за локални ниво у ДевИнфо бази су доступни индикатори Стопа неонаталне смртности (3.2.2.), Инциденца туберкулозе на 100.000 становника (3.3.2) и Стопа смртности услед самоубиства на 100.000 становника (3.4.2).

Уместо ЦОР индикатора Стопа смртности деце испод 5 година старости (3.2.1) у ДевИнфо бази се прати стопа смртности одојчади, уместо индикатора Удео циљне популације обухваћене свим вакцинама из националног програма (3.б.1) расположив је податак о проценту деце која су вакцинисана против дифтерије, тетануса, као и о проценту деце која су вакцинисана против малих богиња у првих 18 месеци живота, а уместо индикатора Густина и дистрибуција здравствених радника на 10.000 становника (3.ц.1) расположиви су подаци о броју лекара у примарној здравственој заштити на 1.000 становника.

**Неонатална и смртност одојчади** у Смедеревској Паланци је на приближно на нивоу просека Србија-југ када се посматра десетогодишњи просек (Табела 10 и Графикон 4). Вредности индикатора од године до године варирају, а на нивоу ЈЛС није одговарајуће да се овакве појаве прате на годишњем нивоу (Бокс 8).

**Стопа смртности услед самоубиства** на 100.000 становника је 2020. године у Смедеревској Паланци нижа него на подручју Србија-југ (Табела 10). Током времена ова стопа такође варира, а десетогодишњи просек (19,5) је знатно изнад вредности која је забележена у 2020. години (6,8), а такође је и изнад десетогодишњег просека Србија-југ (14,9).

Табела 10. Изабрани индикатори смртности, 2020 и просек 2010-2020 (‰)

|  |  |  |
| --- | --- | --- |
|  | Смедеревска Паланка | Србија-југ |
| Стопа неонаталне смртности, 2020. (‰) | 0,0 | 4,9 |
| Стопа неонаталне смртности, просек 2010-2020. (‰) | 4,2 | 4,9 |
| Стопа смртности одојчади, 2020. (‰) | 3,8 | 6,4 |
| Стопа смртности одојчади, просек 2010-2020. (‰) | 6,5 | 6,5 |
| Стопа смртности услед самоубиства на 100.000 становника, 2020. | 6,8 | 13,1 |

Извор: ДевИнфо база, Републички завод за статистику.

**Бокс 8. Недостатак анализе смртности деце у једној години на локалном нивоу**

У условима када су апсолутни бројеви мали, а појаве ретке, дефинисање индикатора на годишњем нивоу може да буде заваравајуће. У случају да једно одојче умре, ако је укупно 100 живорођених, стопа изражена у ‰ је 10. У претходној или наредној години, уколико не умре ни једно одојче стопа је нула. Вишегодишњи просек је свакако бољи индикатор.

Графикон 4: Стопа смртности одојчади, 2010-2020. (‰)

Извор: ДевИнфо база, Републички завод за статистику.

Према подацима 2020. године **инциденца туберкулозе** на 100.000 становника у Смедеревској Паланци је ниска (2,3) нижа од вредности просека Србија-југ (4,1). Разлика остаје и на нивоу десетогодишњег просека, с тим што су вредности индикатора знатно више на обе територијалне јединице, 12,0 и 13,7, респективно. Нагло смањење 2020. године се пре свега може приписати специфичним условима функционисања здравственог система у време пандемије изазване корона вирусом.

1. Подручје Србија-југ обухвата Регион Шумадије и Западне Србије и Регион Јужне и Источне Србије. [↑](#footnote-ref-1)
2. Укупан број ЈЛС на подручју Србија-југ је 99. [↑](#footnote-ref-2)
3. ЦОР 1.3.: Применити одговарајуће националне системе социјалне заштите и мере за све, укључујући најугроженије и до 2030. постићи довољно велики обухват сиромашних и рањивих. [↑](#footnote-ref-3)
4. Капацитети приватних домова за старе готово су се изједначили да са онима у јавном сектору. У 240 приватних домова је 2020. године било смештено приближно 6.270 корисника старијих од 65 година, док је у јавном сектору у домовима за старе било приближно 5.900 корисника (65+), а у домовима за лица са тешкоћама 664 корисника. Републички завод за социјалну заштиту (2021). *Извештај о раду установа социјалне заштите за смештај одраслих и старијих корисника за 2020. годину*, Београд. [↑](#footnote-ref-4)
5. Сви подаци о услугама социјалне заштите у мандату ЈЛС су на основу истраживања Матковић и Страњаковић (2020). *Мапирање услуга социјалне заштите и материјалне подршке у надлежности ЈЛС у Републици Србији* Београд: Тим за социјално укључивање и смањење сиромаштва Владе Републике Србије. [↑](#footnote-ref-5)
6. Као и индикатор удео расхода за услуге у буџету ЈЛС, просек је непондерисан и не укључује ЈЛС које немају расходе за услуге. [↑](#footnote-ref-6)
7. Уредба о наменским трансферима у социјалној заштити, Службени гласник РС, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС и 44/14), <http://www.pravno-informacioni-sistem.rs/SlGlasnikPortal/eli/rep/sgrs/vlada/uredba/2016/18/1/reg> [↑](#footnote-ref-7)
8. Подаци о услугама социјалне заштите у мандату ЈЛС 2015. године, на основу истраживања Матковић и Страњаковић (2016), *Мапирање услуга социјалне заштите у надлежности ЈЛС*, Београд, Тим за социјално укључивање и смањење сиромаштва Владе Републике Србијеве [↑](#footnote-ref-8)
9. https://www.smederevskapalanka.rs/дневни-боравак-пуж/ [↑](#footnote-ref-9)
10. Удео корисника (0-25) у укупној популацији до 26 година [↑](#footnote-ref-10)
11. Дефиницију индикатора видети у Боксу 5, а дефиницију еквивалентног броја корисника у Боксу 4 [↑](#footnote-ref-11)
12. У 2018. години ова услуга се пружала у укупно 20 ЈЛС у Србији [↑](#footnote-ref-12)
13. Информација добијена од начелника одељења за друштвене делатности у августу 2022. године [↑](#footnote-ref-13)
14. Сви подаци о материјалној подршци у мандату ЈЛС су на основу истраживања Матковић Г., Страњаковић М. (2020), „*Мапирање услуга социјалне заштите и материјалне подршке у надлежности ЈЛС у Републици Србији*“ Београд: Тим за социјално укључивање и смањење сиромаштва Владе Републике Србије. [↑](#footnote-ref-14)
15. Према налазима истраживања на републичком нивоу су пре свега угрожени мушкарци стари 80 и више година. Пенев Г. (2006). Самоубиства у Србији: и даље око европског просека. Демографски преглед, 22/2006. [↑](#footnote-ref-15)